b'\n_START_ARTICLE_\nGubernija\n_START_SECTION_\nRusija\n_START_PARAGRAPH_\nRusijos imperijoje gubernijas caras Petras I \xc4\xafved\xc4\x97 1708\xc2\xa0m. \xc4\xafsaku. I\xc5\xa1 prad\xc5\xbei\xc5\xb3 buvo sudarytos 8 gubernijos: Ingermanlandijos (nuo 1710\xc2\xa0m. Sankt Peterburgo gubernija), Maskvos gubernija, Archangelo miesto (nuo 1780\xc2\xa0m. Archangelsko gubernija), Smolensko (nuo 1713\xc2\xa0m. Rygos gubernija), Kijevo gubernija, Kazan\xc4\x97s gubernija, Azovo gubernija ir Sibiro gubernija. 1713\xe2\x80\x931719\xc2\xa0m. sudarytos naujos Ni\xc5\xbenij Novgorodo gubernija ir Astrachan\xc4\x97s gubernija._NEWLINE_Gubernijos padalytos \xc4\xaf dalis, nuo 1719\xc2\xa0m. \xc4\xaf provincijas, o \xc5\xa1ios \xc4\xaf distriktus. Gubernijos vadovu buvo skiriamas gubernatorius (Sankt Peterburgo ir Azovo gubernijoms\xc2\xa0\xe2\x80\x93 generalgubernatorius), kuris vadovavo administraciniam biurokratiniam aparatui, policijai, finansams, teismui ir buvo vyriausias gubernijoje dislokuot\xc5\xb3 kariuomen\xc4\x97s dalini\xc5\xb3 vadas. Provincijai vadovavo vaivada, distriktui\xc2\xa0\xe2\x80\x93 \xc5\xbeem\xc4\x97s komisaras._NEWLINE_1775\xe2\x80\x931780\xc2\xa0m. po Jemeljano Puga\xc4\x8diovo sukilimo i\xc5\xa1kilus b\xc5\xabtinybei stiprinti vietin\xc4\x99 vald\xc5\xbei\xc4\x85, Jekaterina II sudar\xc4\x97 40 gubernij\xc5\xb3, kiekvienoje po 300\xe2\x80\x93400 t\xc5\xabkst. d\xc5\xab\xc5\xa1i\xc5\xb3. Jos valdymo pabaigoje, po Tre\xc4\x8diojo Abiej\xc5\xb3 Taut\xc5\xb3 Respublikos padalijimo buvo jau 51 gubernija. Buvo likviduotos provincijos. Gubernijos padalytos \xc4\xaf apskritis ir vals\xc4\x8dius po 20-30 t\xc5\xabkst. gyventoj\xc5\xb3 (i\xc5\xa1 viso apie 500 apskri\xc4\x8di\xc5\xb3). Gubernatoriai tapo pavald\xc5\xabs Senatui ir Generaliniam prokurorui. Jo pad\xc4\x97j\xc4\x97ju tapo vicegubernatorius. Vals\xc4\x8diui vadovavo kapitonas, renkamas dvarinink\xc5\xb3 suva\xc5\xbeiavime 3 metams._NEWLINE_Po 1860\xc2\xa0m. prad\xc4\x97tos steigti generalgubernijos nacionaliniuose pakra\xc5\xa1\xc4\x8diuose, be to, \xc4\xafkurta 20 sri\xc4\x8di\xc5\xb3 pasienio teritorijose, prilygint\xc5\xb3 gubernijoms. 34 gubernijose leista rinkti \xc5\xbeemi\xc5\xb3 savivaldybes, o j\xc5\xb3 miestuose\xc2\xa0\xe2\x80\x93 miesto d\xc5\xabmas ir sudaryti valdybas. 1889\xc2\xa0m. atlikta reforma sustiprino vietin\xc4\x97s bajorijos vaidmen\xc4\xaf._NEWLINE_1917\xc2\xa0m. Vasario revoliucija vietoje gubernatori\xc5\xb3 \xc4\xafved\xc4\x97 komisar\xc5\xb3 institut\xc4\x85. I\xc5\xa1 buvusi\xc5\xb3 78 gubernij\xc5\xb3 1917\xe2\x80\x931920\xc2\xa0m. 25 gubernijos atiteko Lenkijai, Lietuvai, Latvijai, Estijai ir Suomijai, tapusioms nepriklausomomis valstyb\xc4\x97mis. 1924\xe2\x80\x931929\xc2\xa0m. vietoje likusi\xc5\xb3 gubernij\xc5\xb3 \xc4\xafsteigtos sritys ir kra\xc5\xa1tai.'